Joosep Aavik

Joosep Aavik (17. november 1899 Kuressaare – 20. november 1989 Tallinn) oli eesti organist, koori- ja orkestrijuht, helilooja ning muusikaõpetaja.

Kaupmees Jakob Aaviku perekonnas sündinud Joosep Aavik alustas kooliteed 1908. aastal saksakeelses Charlotte Grubeneri erakoolis, õppides ühtaegu orelit Kuressaare Laurentiuse kiriku organisi August Feyerabendi juures.Harry Õnnis, "Joosep Aavik 100", Videvik (vaadatud 12.08.2025)

lõpetas 1919. aastal Saaremaa Eesti Segagümnaasiumi.Vilistlased. Kuressaare Hariduse Kooli veebisait. Edasi õppis ta 1919–1920 Tallinna Kõrgemas Muusikakoolis Peeter Süda oreliklassis, 1920–1923 Tartu Ülikooli matemaatika-loodusteaduskonnas keemiat ja samal ajal Tartu Kõrgemas Muusikakoolis ja 1923–1927 Tallinna Konservatooriumis (lõpetas August Topmani oreliklassi).

Aastatel 1923–1925 töötas Aavik Tallinnas Hans Kubu eragümnaasiumis muusikaõpetajana, Estonia muusikaosakonnas koori repetiitorina, Muusikalehe korrektorina ja Tallinna Konservatooriumis elementaarteooria- ja solfedžoõpetajana. 1927. aastal kolis ta Tartusse, kus oli 1927–1929 Tartu Ülikooli kiriku organist ja segakoori Cantate Domino koorijuht, 1928 Tartu ühiskommertsgümnaasiumis ja kaubanduskoolis õpetaja. Aastatel 1929–1964 töötas ta Saaremaa koolides, sh Kuressaare naiskutsekoolis, Kuressaare 6-klassilises algkoolis ja 1. keskkoolis muusikaõpetajana, 1969–1970 Kuressaare lastemuusikakoolis muusikaliteratuuri-, solfedžo- ja klaveriõpetajana.

Aaviku õpilaste seas olid Maie Haavel, Heidi-Ingrid Maaroos, Maie Saar-Tamra, Neeme Saar, Lembit Tiivas jpt.

Saaremaal tegutses Aavik ka organistina kirikutes, juhatas 1931–1933 Kuressaare suveorkestrit, 1929–1935 Kuressaare Eesti Seltsi segakoori, 1945–1964 Kingissepa kultuurimaja segakoori ja kommunaaltöötajate ametiühingu naiskoori. Võttis kooridega osa kõigist laulupidudest, oli aastast 1932 Saaremaa laulupäevade üldjuht.

Joosep Aavik avaldas muusikaarvustusi Saaremaa ajalehtedes, Postimehes ja Muusikalehes. Ta kirjutas mitmeid soololaule, segakoorilaule ja "Romansi" sümfooniaorkestrile (avaldati 1960).

Mälestuse jäädvustamine
Joosep Aaviku nime kannab Joosep Aaviku nimeline Kuressaare Muusikakool (Kuressaare, Komandandi tänav 9).

Kuressaares Jänesteküla linnajaos aadressil Vallimaa 7 tegutseb 1992. aastast Aavikute majamuuseum, mis on pühendatud Joosep Aavikule ja tema onupojale, keeleuuendajale Johannes Aavikule. Selles hoones elas Johannes Aavik kooliõpilasena aastail 1898–1902 ja uuesti Saaremaa Ühisgümnaasiumis õpetajana töötades 1919–1926, Joosep Aavik aga 1961–1989.Aavikute majamuuseum kultuurimälestiste riiklikus registris (vaadatud 12.08.2025)

Viited

Välislingid
 "Joosep Aavik", "Eesti entsüklopeedia"
 "Joosep Aavik", Kuressaare muusikakool
 Harry Õnnis, "Joosep Aavik 100", Videvik
 Priit Kivi, "Joosep Aavik 125", EELK Kuressaare kogudus, 18. november 2024
 Mehis Tulk, "Joosep Aaviku ajalooline klaver jõudis koju tagasi", Saarte Hääl, 9. november 2024

Kategooria:Eesti organistid
Kategooria:Eesti koorijuhid
Kategooria:Eesti muusikakriitikud
Kategooria:Eesti muusikapedagoogid
Kategooria:Eesti heliloojad
Kategooria:Kudjape kalmistule maetud
Kategooria:Sündinud 1899
Kategooria:Surnud 1989